Ørn Klingenberg

Ørn Olavssøn Klingenberg (født 31. juli 1903, død 17. august 1995) var en norsk arkitekt. Han var bror til arkitekten Trygve Klingenberg, som han også arbeidet i kompaniskap med.

Utdannelse og virke 
Klingenberg tok artium i 1922 og studerte i 1923–27 ved arkitektavdelingen ved NTH. Han dro på studiereiser til bl.a. Tyskland, England, Frankrike, Spania, Nederland og Danmark.

Han arbeidet kort som assistent for Oscar Hoff i Oslo og var i 1928–37 ansatt hos Kristofer Lange. I 1931 vant han en konkurranse om ominnredning og utsmykking av Bergen domkirke, men pengemangel hindret gjennomføring av prosjektet. Han tegnet Tønsberg krematorium (1937) sammen med Lange.

Fra 1937 hadde Klingenberg egen arkitektpraksis i kompaniskap med broren Trygve under firmanavnet Klingenberg & Klingenberg.

Firmaets arbeider følger utviklingen av funksjonalismen over noen tiår, med et enkelt uttrykk rensket for overdådige ornamenter. Kanskje med unntak av Golia Velhus bryter de ikke like markant med tidligere stilarter som enkelte funkisarkitekter. De fremviser en viss variasjon i form, dimensjoner og materialvalg. Brødrene ble premiert i ulike konkurranser for sine prosjekter.

Bygninger i utvalg 
(I Oslo og sammen med Trygve Klingenberg med mindre annet er nevnt.)
 Villa i Tuengen allé 8F(1934)
 Golia Velhus (1934–35), etter førstepremie i konkurranse
 Tønsberg krematorium (Ørn Klingenberg og Kristofer Lange) (1937)
 Bolig- og forretningsgård i Industrigata 51 (1938)
 Hamar postkontor, Grønnegata, Hamar (ca. 1938; Klingenberg & Klingenberg i samarbeid med Finn Poppe)
 OBOS-blokker i Presidentgata borettslag med adresse Christies gate 52–54, Presidentgata 3–5 og Østgaards gate 16 (1939)
 Leiegård i Københavngata 18 (1939)
 Provisorisk bygning for Norges Bank, Brodtkorps gate 1, Vardø (1945, Klingenberg & Klingenberg sammen med Kristofer Lange; etter lukket arkitektkonkurranse)
 To femetasjers OBOS-blokker i Gjøvikgata 3 og Trasopgata (nå: Ålesundgata) 1 (1948–50)
 Boliggård i Louises gate 26 (1950)
 Toetasjers verkstedbygning i Havnegata 1 (1950)
 Immanuelkirken, kirkelokale med leiegård for Oslo 5. metodistmenighet, Bergensgata 12 (1956)
 Påbygging av to etasjer i Keysers gate 8 for Statens pensjonskasse (1957–59; oppr. arkitekt: Harald Bødtker, 1898–1900)
 Ljan menighetshus (1959)
 Forretningsgård med kirkelokale for Oslo 3. metodistmenighet, nå Centralkirken, St. Olavs gate 28 (1961)
 Ris menighetshus med barnehage og helsestasjon, Risbakken 1, Oslo (1961)
 Enquistgården, kontorbygg i Strømsveien 102 (1962–72)

Referanser

Kilder 
 Ørn Olavssøn Klingenberg i Norsk kunstnerleksikon

Eksterne lenker 
 Hvem er hvem? (1973)
 Store norske leksikon om Klingenberg-slekten

 
Fødsler i 1903
Dødsfall i 1996